"สรรพากร-สรรพสามิต"แจงไม่มีเจ้าหน้าที่ติดเชื้อไวรัสCOVID-19
กรมสรรพากร และกรมสรรพสามิต ยันมีแค่เจ้าหน้าที่กลับจากประเทศเสี่ยง ไวรัสCOVID-19 แต่ยังไม่พบใครป่วย
28 ก.พ. 2563

กรมสรรพากร ได้ออกหนังสือชี้แจงว่า จากกรณีที่มีข่าวว่ามีบุคลากรของกรมสรรพากรเดินทางกลับจากประเทศกลุ่มเสี่ยง และมีบุคคลในครอบครัว ซึ่งอยู่ในพื้นที่เสี่ยงจากการแพร่ระบาดของโรคติดเชื้อไวรัส COVID-19 ในพื้นที่ทำงานของกรมสรรพากรนั้น ขอเรียนให้ทราบว่าบุคลากรดังกล่าว ได้หยุดปฏิบัติงานและแยกตัวเองเพื่อเฝ้าระวังเป็นเวลา 14 วัน ตามมาตรการป้องกันที่กรมสรรพากรกำหนดไว้ พร้อมไปตรวจสุขภาพกับโรงพยาบาล และรายงานให้กรมสรรพากรทราบเป็นระยะ
ทั้งนี้ จากสถานการณ์การแพร่ระบาดของโรคติดเชื้อไวรัสโคโรนาสายพันธุ์ใหม่ หรือ COVID-19 ทางกรมสรรพากรได้มีมาตรการป้องกันและควบคุมโรค ตามข้อแนะนำของกระทรวงสาธารณสุขอย่างเคร่งครัด ดังนี้
1. ให้เจ้าหน้าที่หลีกเลี่ยง หรือเลื่อนการเดินทางไปยังประเทศกลุ่มเสี่ยง หรือพื้นที่ที่มีรายงานการระบาดของโรค ตามที่กระทรวงสาธารณสุขประกาศ
2. ให้เจ้าหน้าที่ที่เดินทางกลับมาจากประเทศกลุ่มเสี่ยงหรือพื้นที่ที่มีรายงานการระบาดของโรค ให้รายงานผู้บังคับบัญชาทราบ และให้เฝ้าระวังต่อเนื่องจนครบ 14 วัน เมื่อเดินทางกลับถึงประเทศไทยแล้ว
3. ให้เจ้าหน้าที่ที่ต้องเข้าร่วมประชุม สัมมนา หรือฝึกอบรม รวมถึงกรณีที่มีการติดต่อกับบุคคลภายนอก ระมัดระวังการติดต่อสื่อสารและการเข้าร่วมกิจกรรม สวมหน้ากากอนามัย และล้างมือให้สะอาดอยู่เสมอ
4. ในกรณีที่เจ้าหน้าที่มีบุคคลในครอบครัว ญาติ หรือผู้ใกล้ชิด ซึ่งเดินทางกลับจากประเทศ กลุ่มเสี่ยงหรือพื้นที่ที่มีรายงานการระบาดของโรค ให้รายงานให้ผู้บังคับบัญชาทราบ และให้เฝ้าระวังต่อเนื่อง จนครบ 14 วัน พร้อมกันนี้ได้กำหนดหน่วยงานเฉพาะกิจพิเศษ (Special Team) เป็นการเฉพาะรวมถึงการมีระบบการคัดกรอง การเตรียมอุปกรณ์ป้องกัน เช่น เครื่องวัดอุณหภูมิก่อนเข้าสู่ตัวอาคาร และมีเจลแอลกอฮอล์ ทำความสะอาดมือให้ผู้ปฏิบัติงานและผู้เข้ามาติดต่อ มีการทำความสะอาดจุดเสี่ยงในอาคารอย่างสม่ำเสมอด้วย
ด้านนายพชร อนันตศิลป์ อธิบดีกรมสรรพสามิต เปิดเผยว่า กรมได้ออกประกาศป้องกันการระบาดไวรัส COVID-19 เหมือนกับหน่วยงานอื่นตามมาตรฐานของกระทรวงสาธารณสุขอย่างเข้มข้น โดยยืนยันยังไม่พบเจ้าหน้าที่ของกรมติดเชื่อไวรัส COVID-19 แต่ที่ผ่านมามีเจ้าหน้าที่กลับจากประเทศเสี่ยงและกลับมาทำงาน ซึ่งทางกรมได้สั่งให้กลับไปอยู่บ้านเฝ้าระวัง และทำความสะอาดสำนักงานครั้งใหญ่เพื่อให้ข้าราชการที่ทำงานอยู่เกิดความสบายใจและปลอดภัย